**הנחיות לכתיבת תקציר לחוברת התקצירים**

מועד אחרון להגשת תקציר למנחה: **26/12/2022**

מטרת התקציר בחוברת התקצירים היא להציג את עיקרי העבודה שלכם בצורה פשוטה ומובנת לקהל שאיננו מתחום הידע של הנושא אותו חקרתם. על כן, במידה ואתם משתמשים במושגים מקצועיים בתקציר, יש להסביר אותם בצורה פשוטה.

**אורך התקציר הינו עד 10 שורות בכתב time-new-romans בפונט 12 (**זה לינק לאתר שסופר מילים, למרות שכאמור יש גם בוורד - [**כ-120 מילים**](https://wordcounter.net/)**).**

בראש התקציר הקפידו על הפרטים הבאים בסדר המצוין:  
(דוגמאות בסגול(

1. **שם העבודה או הפרויקט**. השם יכול להיות שונה מזה שהגשתם בהתחלה, הוא צריך להיות זהה לשם שיהיה על המצגת או הפוסטר שלכם בסוף.
2. **שמכם המלא**, **אם בעבודה שותפים מספר מתחרים ציינו את שמותיכם לפי סדר א-ב של שמות פרטיים.**
3. **שם בית הספר שלכם, והיישוב בו נמצא בית הספר** לציין האם זהו מקיף או תיכון וכן הלאה. למשל: בית הספר הרב תחומי ע"ש להמן, דימונה
4. **מורה מלווה** - הכוונה למורה מטעם בית הספר. רכז עבודות הגמר, מורה מקצועי מבית הספר וכן הלאה. ציינו לפני שמו מר או גברת, בהתאם. זה יכול להיות יותר משם אחד במידה ויש מורה בבית ספר ורכז/ת של התוכנית.
   * במידה וערכתם את העבודה במסגרת תוכנית (אלפא, אידיאה, מב"ט וכו׳) זה המקום גם לציין את הרכז/ת של התוכנית ואת שם התוכנית. למשל: גב׳ חנה שרף
   * שימו לב - התארים בהם משתמשים הם: מר / גב׳ / ד"ר / פרופ' (חוקר שהינו דוקטורנט או מאסטרנט הוא מר / גברת)
5. **מנחה והמוסד ממנו הוא מגיע** - המנחה המקצועי-אקדמי של העבודה. למשל: פרופ' שאול הוכשטיין, האוניברסיטה העברית בירושלים. דוגמה נוספת: מר ירון ויניק, מכון ויצמן למדע, רחובות. אפשר לציין שני שמות – ראש המעבדה והמנחה הישיר.
   * במידה והמורה המלווה הוא גם המנחה שלכם - מנחה ומורה מלווה - (גברת/מר XX). למשל: מנחה ומורה מלווה: ד"ר פיטר סמובול
   * במידה ואין מוסד אקדמי - כתבו רק את שם המורה והמנחה.
   * מוסד אקדמי- במידה ועשיתם את המחקר במוסד אקדמי כלשהו (למשל: מכון וייצמן, אוניברסיטת בן גוריון וכן הלאה). במידה ועשיתם את העבודה בבית הספר, אין צורך למלא סעיף זה.
6. **הנחייה מטעם התחרות**.   
   תוודאו שאתם יודעים איך לכתוב את השם ומה התואר הרלוונטי.   
   למשל: מר סער גרשון

הערה לכל התקצירים **ובמיוחד לפרויקטים מהתחום הטכנולוגי / הנדסי** - יש להקפיד על משפט סיכום או הסבר בסוף שמדגיש את החדשנות –

"הפיתוח מצמצם את... ונותן אינדיקציה טובה ל... המכשיר פשוט, זול ו..."

"מערכת זו יכולה לחסוך ל... כסף"

"בעזרת המערכת שבנינו יתאפשר איבחון מהיר ו..."

"הפרויקט הינו חדשני וראשוני ב...ועשוי לשמש בעתיד כתשתית ל..."

"הפרויקט נותן מענה פשוט ל..."

"המערכת שלנו צפויה להוריד שיעורי תמותה ולשפר את ..."

"המערכת מאפשרת לבצע את הפעולה בצורה בטוחה יותר ומהירה יותר"

**מומלץ** [**להכנס לאתר**](https://www.youngscientistsisrael.com/) **התחרות ולהסתכל על תקצירים** [**מהשנתיים האחרונות**](https://www.youngscientistsisrael.com/archive)**.**

דוגמא למבנה תקציר מתחום מדעי החיים.

כל צבע מייצג חלק אחר בעבודה (מבוא, שאלת המחקר, שיטות וחומרים, תוצאות ומסקנות) –

Ataxia Telangiectasia (A-T) הינה מחלה תורשתית אשר נגרמת מפגם בגן *ATM* וכוללת בין היתר, תסמיני בעיות מוטוריות אשר מקורן בנוירודגנרציה של הצרבלום. פריציטים הינם תאים אשר נמצאים מסביב לכלי דם ואחד מתפקידיהם הוא לשמור על אטימות כלי הדם ועל מחסום הדם-מוח. השערת המחקר הייתה כי במחלת ה-A-T מתרחשת פגיעה בפריציטים הגורמת ליצירת רשת כלי דם לא תקינה ולדליפה מהם ומובילה לנוירודגנרציה בצרבלום. במטרה להתחקות אחר תפוצת הפריציטים באזורי הצרבלום השונים בעכברי מודל ל-A-T, **נלקחו** עכברי *Pdgfrβ-tdTomato*, בעלי סמן פלואורוסנטי בפריציטים, ונבדקו כמות הפריציטים ושטח שלוחותיהם. התוצאות הראו ירידה מובהקת בשטח שלוחות הפריציטים בעכברי המודל למחלה בשתי השכבות של הצרבלום, בעוד שבכמות הפריציטים נמצאה ירידה רק בשכבה הגרנולרית של הצרבלום. ממצאים אלה מהווים ראיה נוספת לפגיעה במערכת כלי הדם ב-A-T, תורמים להבנה עמוקה יותר של מנגנון הפגיעה ופותחים צוהר למחקרי המשך בתחום.

